Bitė Vilimaitė

Bitė Vilimaitė-Šukienė (1943 m. vasario 16 d. Lazdijuose – 2014 m. spalio 11 d. Alytuje) – Lietuvos rašytoja.

Biografija 
Gimė veterinarijos gydytojo šeimoje. 1960–1965 m. Vilniaus universiteto Istorijos ir filologijos fakultete studijavo lietuvių kalbą ir literaturą. Dirbo žurnale „Kinas“. Nuo 1971 m. Lietuvos rašytojų sąjungos narė. 

Vaikystę ir paauglystę praleido Kaune, vėliau gyveno ir kūrė Vilniuje, paskutinius ketverius savo gyvenimo metus gyveno Lazdijų rajono savivaldybės Šlavantų seniūnijos Avižienių kaime. Mirė Alytaus apskrities Stasio Kudirkos ligoninėje Alytuje (insultas). Palaidota Vilniaus Karveliškių kapinėse.

Kūryba 
Kūrinius pradėjo spausdinti 1960 metais. Debiutavo 1966 m. novelių rinkiniu „Grūdų miestelis“. Parašė kūrinių vaikams, vertė rusų autorių knygas į lietuvių kalbą. 1966–1996 m. rašyti 145 trumpi kūriniai sudėti į 2002 m. išleistą rinkinį „Papartynų saulė“.

Bitė Vilimaitė yra ryškiausia lakoniškos novelės atstovė. Jos novelėse galima įžvelgti daug iš pirmo žvilgsnio nereikšmingų gyvenimo momentų, slepiančių kažkokią prasmę ar pamoką. B. Vilimaitės prozai būdingas lakoniškumas, asociatyvus pasakojimas. Jos kūrybos pagrindinė tema – moteris ir jos likimas. Novelėse vengiama dramatiškumo, skaudžių dalykų. Kai kur yra „baltos dėmės“, kurias paliekama užpildyti skaitytojo nuovokai ir fantazijai.

Bibliografija 
 Grūdų miestelis: apsakymai. – Vilnius: Vaga, 1966. – 55 p.
 Baltos dėmės: apsakymai. – Vilnius: Vaga, 1969. – 120 p.: iliustr.
 Lėlių pamoka / Bitė Vilimaitė, Rimantas Šukys; iliustr. Eglė Kučaitė. – Vilnius: Vaga, 1972. – 40 p.: iliustr.
 Kregždžių aikštė / Bitė Vilimaitė, Rimantas Šukys; iliustr. Nijolė Meškauskaitė. – Vilnius: Vaga, 1973. – 49 p.: iliustr.
 Obelų sunki našta: apysaka ir apsakymai. – Vilnius: Vaga, 1975. – 104 p.
 Pirmūnų šventė / iliustr. Joana Danutė Plikionytė-Bružienė. – Vilnius: Vaga, 1977. – 56 p.: iliustr.
 Rojaus obuoliukai: apysaka / iliustr. Vida Norkutė. – Vilnius: Vaga, 1981. – 126 p.: iliustr.
 Vasaros paveikslėlis: apsakymai. – Vilnius: Vaga, 1981. – 99 p.
 Tėvo vardas: novelės / dail. Taida Balčiūnaitė. – Vilnius: Vaga, 1987. – 255 p.: iliustr.
 Čiuožyklos muzika: apsakymai / iliustr. Ada Skliutauskaitė. – Vilnius: Vyturys, 1992. – 79 p. – ISBN 5-7900-0204-8
 Užpustytas traukinys: apsakymai. – Vilnius: Lietuvos rašytojų sąjungos leidykla, 1996. – 108 p. – ISBN 9986-413-95-8
 Rojaus obuoliukai; Čiuožyklos muzika: apysaka ir apsakymų rinkinys. – Vilnius: Alma littera, 1999. – 221 p. – ISBN 9986-02-675-X
 Papartynų saulė: apsakymų rinktinė. – Vilnius: Tyto alba, 2002. – 363 p. – ISBN 9986-16-260-2
 Mergaitės romanas: apysaka / iliustr. Eglė Gelažiūtė-Petrauskienė. – Vilnius: Gimtasis žodis, 2004. – 111 p.: iliustr. – ISBN 9955-512-54-7 
(po mirties) Rudens veidas: vieno veiksmo, penkių paveikslų drama / Metai. 2016. Rugpjūtis/rugsėjis. Nr.8-9. P.17-31. - ISSN 0134-3211
Rudens veidas. Juodos dienos, pelkių drugiai. - Panevėžys: Kalba. Knyga. Kūryba, 2021. - 128 p. - ISBN 978-609-8235-08-1.

Įvertinimas 
 1975 m. Žemaitės literatūrinė premija
 1992 m. Geriausios metų knygos laureatė, už apsakymų rinkinį „Čiuožyklos muzika“ 
 1997 m. Gabrielės Petkevičaitės-Bitės premija, už knygą „Užpustytas traukinys“
 2003 m. Lietuvos nacionalinė kultūros ir meno premija, už rinkinį „Papartynų saulė“
 2003 m. Lietuvių literatūros ir tautosakos instituto literatūros premija, už novelių rinktinę „Papartynų saulė“

Šaltiniai 

Lietuvos nacionalinės kultūros ir meno premijos laureatai
Gabrielės Petkevičaitės-Bitės premijos laureatai
Lietuvos rašytojai
Lietuvos vaikų rašytojai